送陸權叔提舉茶稅
作者：蘇洵
朝代：宋

paragraphs: 君家本江湖，南行即鄰里。
稅茶雖冗繁，漸喜官資美。
嗟君本篤學，寤寐好文字。
往年在巴蜀，憶見春秋始。
名家亂如髮，棼錯費尋理。
今來未五歲，新傳滿盈几。
又言欲治易，雜說書萬紙。
君心不可測，日夜湧如水。
何年重相逢，祗益使余畏。
但恐茶事多，亂子易中意。
茶易兩無妨，知君足才思。